Document ID: /roh_data/filtered/fineweb-2-filterrobots_roh.jsonl.gz/4785

Dapi sonda spida il vulcan Gunung Anung ora in nivel da fim e tschendra. Quel è il glindesdi ascendì enfin 3400 meters sur la terra. Perquai han las autoritads proclamà il pli aut stgalim d'alarm. La zona scumandada è vegnida engrondida da set a 10 kilometers en la vischinanza dal vulcan.
Plinavant datti era uschenumnads «Lahars»: Sediments da plirs meters sa maschaidan cun aua da plievgia e flueschan aval. Blessads n'hai dentant betg dà.
Blers ston fugir, esters na son dentant betg fugir dal tut
La tschendra cuvra era parts da vischnancas vischinas. Bleras mascras da protecziun èn vegnidas repartidas ed ils alloschis provisorics èn s'emplanids. L'autoritad da protecziun da catastrofas ha communitgà che 40'000 persunas sajan gia scappadas. I sajan dentant anc pli che 60'000 che stoppian ir en segirtad.
Era il traffic aviatic internaziunal è bloccà. Il glindesdi è il eroport da la citad principala Denpasar vegnì serrà. Dapli che 59'000 persunas èn stadas pertutgadas d'annullaziuns da sgols.
Datti questa giada propi in'erupziun?
Gia il settember aveva la regenza indonaisa proclamà il stgalim d'alarm il pli aut. Pli che 130'000 persunas eran vegnidas evacuadas senza ch'i è la fin finala capità insatge. Il pledader da l'autoritad per catastrofas Sutopo Nugroho fa dentant attent che las explosiuns occasiunalas ensemen cun flommas sajan in segn ch'i dettia immediatamain ina explosiun pli gronda.
La davosa erupziun è stada il davos tschientaner, numnadamain il 1963. Questa è stada immensa ed ha mazzà dapli che 1100 persunas.
RR novitads 15:00